b'\n_START_ARTICLE_\nKatriina Honkanen\n_START_PARAGRAPH_\nMarja Katriina Honkanen (s. 14. elokuuta 1960 Savonlinna) on suomalainen n\xc3\xa4yttelij\xc3\xa4 ja laulaja. H\xc3\xa4n aloitti Mikkelin teatterin johtajana syksyll\xc3\xa4 2014 mutta j\xc3\xa4tti johtajan teht\xc3\xa4v\xc3\xa4t vuonna 2018.\n_START_SECTION_\nUra\n_START_PARAGRAPH_\nHonkanen opiskeli Teatterikorkeakoulussa vuosina 1982\xe2\x80\x931986 ja valmistui teatteritaiteen maisteriksi 1992. N\xc3\xa4yttelij\xc3\xa4n\xc3\xa4 h\xc3\xa4net tunnetaan parhaiten Metsolat-televisiosarjan Eeva Metsolana ja laulajana kappaleista \xe2\x80\x9dSilta\xe2\x80\x9d, \xe2\x80\x9dSiljan talossa\xe2\x80\x9d, \xe2\x80\x9dJoskus\xe2\x80\x9d ja \xe2\x80\x9dMatka Charlien kanssa\xe2\x80\x9d. Honkasen keskeinen laululyriikka on koottu Sanasadon vuonna 2006 julkaisemaan teokseen M\xc3\xa4 joki oon \xe2\x80\x93 laululyriikkaa vuosilta 1987\xe2\x80\x932006. Honkasen kahdeksas studioalbumi Halla julkaistiin 18. helmikuuta 2009._NEWLINE_Oman soolotuotantonsa lis\xc3\xa4ksi Honkanen on tehnyt musiikkia n\xc3\xa4ytt\xc3\xa4m\xc3\xb6lle sek\xc3\xa4 muutamille artisteille. _NEWLINE_Honkanen on lis\xc3\xa4ksi tehnyt Tuija Rantalaisen kanssa Kurtisaani ja neitsyt -musiikkinovellin jonka h\xc3\xa4n on k\xc3\xa4sikirjoittanut ja ohjannut itse. _NEWLINE_Honkanen ohjasi suositusta tv-sarjasta Metsoloista tehdyn teatteriversion Mikkelin kes\xc3\xa4teatteriin kes\xc3\xa4ll\xc3\xa4 2017. N\xc3\xa4ytelm\xc3\xa4n nimi on Metsolat \xe2\x80\x93 Urjanlinna.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHonkasen vanhemmat olivat n\xc3\xa4yttelij\xc3\xa4t Reino Honkanen (1924\xe2\x80\x932008) ja Irmeli Hein\xc3\xa4nen (1923\xe2\x80\x931983). H\xc3\xa4nen aviomiehens\xc3\xa4 on muusikko Ilkka Tenhunen. He avioituivat vuonna 1980 ja heill\xc3\xa4 on 1986 syntynyt tyt\xc3\xa4r.'